कॉमनवेल्थ और एशियन चैंपियनशिप में दमखम दिखाएंगे परमवीर; पिता-भाई भी एथलीट
चंडीगढ़ के वेटलिफ्टर परमवीर सिंह ने NIS पटियाला में हुए नेशनल ट्रायल में रिकॉर्ड परफॉर्मेंस देकर भारतीय टीम में अपनी जगह पक्की कर ली है। परमवीर पहले कॉमनवेल्थ चैंपियनशिप में खेलेंगे और फिर एशियन चैंपियनशिप में भी नेशनल टीम का हिस्सा बनेंगे।
चंडीगढ़ के वेटलिफ्टर परमवीर सिंह ने NIS पटियाला में हुए नेशनल ट्रायल में रिकॉर्ड परफॉर्मेंस देकर भारतीय टीम में अपनी जगह पक्की कर ली है। परमवीर पहले कॉमनवेल्थ चैंपियनशिप में खेलेंगे और फिर एशियन चैंपियनशिप में भी नेशनल टीम का हिस्सा बनेंगे। गौरतलब है कि यह पहला मौका है, जब अंतरराष्ट्रीय स्तर पर चंडीगढ़ का कोई वेटलिफ्टर नेशनल टीम का हिस्सा बनेगा।
ट्रायल के दौरान परमवीर ने 177 किलोग्राम क्लीन एंड जर्क में लिफ्ट करते हुए अपना ही पुराना रिकॉर्ड तोड़ा, जिसमें नेशनल गेम और खेलो इंडिया गेम में 176 किलो लिफ्ट करते हुए उनका नाम रिकॉर्ड बुक में दर्ज हुआ था। इस मौके पर चंडीगढ़ के डायरेक्टर स्पोर्ट्स सौरभ अरोड़ा व जॉइंट डायरेक्टर सुनील रेयात लगातार परमवीर की हौसला अफजाई करते रहे हैं।
नेशनल वेटलिफ्टिंग चैंपियनशिप में जीते थे 2 गोल्ड
गौरतलब है कि परमवीर ने कुछ महीने पहले नेशनल वेटलिफ्टिंग चैंपियनशिप में जूनियर और सब जूनियर कैटेगरी में 2 गोल्ड जीते व 4 नए रिकॉर्ड बनाए थे। उसी तर्ज पर अब एक बार फिर अपना ही रिकॉर्ड तोड़ कर भारतीय टीम में अपनी जगह पक्की कर ली है। कॉमनवेल्थ वेटलिफ्टिंग नोएडा में गौतम बुद्ध यूनिवर्सिटी में 11 से 17 जुलाई तक होगी। एशियन चैंपियनशिप इसी जगह 28 जुलाई से 5 अगस्त तक होगी।
16 वर्षीय परमवीर चंडीगढ़ से पहली बार किसी इंटरनेशनल इवेंट का हिस्सा बनेंगे। सेक्टर 42 स्पोर्ट्स कॉम्प्लेक्स के ट्रेनी रहे अब यूथ जूनियर इवेंट में अंतरराष्ट्रीय स्तर पर उतरेंगे।
10 साल की उम्र में की थी वेटलिफ्टिंग की शुरुआत
परमवीर के कोच करणवीर सिंह बुट्टर ने कहा कि 10 साल की उम्र में परमवीर ने वेटलिफ्टिंग की शुरुआत की थी। वह सेक्टर 42 में ट्रेनिंग ले रहे थे। उनके पिता व भाई दोनों ही वेटलिफ्टर हैं। उन्हीं से प्रेरणा लेकर उन्होंने भी वेटलिफ्टिंग शुरू की थी। 2022 भुवनेश्वर नेशनल में वे पहली बार खेले थे और गोल्ड मेडल जीता था। पंचकूला खेलो गेम्स में भी ब्रॉन्ज मेडल के बाद तमिलनाडु नेशनल में उन्होंने इकट्ठे दो गोल्ड लिए थे।
इसके बाद मध्य प्रदेश में हुए खेलो इंडिया गेम्स में भी चंडीगढ़ के लिए गोल्ड मेडल जीता था।
नेशनल ट्रायल में उठाया था 319 किलोग्राम वजन
परमवीर ने नेशनल ट्रायल में कुल 319 किलोग्राम वजन उठाया था। उन्होंने स्नेच में 142 किलो, जबकि जर्क में 177 किलोग्राम वेट लिफ्ट कर नया रिकॉर्ड बनाया। उन्होंने तमिलनाडु नेशनल में भी 319 किलो वजन ही लिफ्ट किया था। जूनियर और सब जूनियर दोनों कैटेगरी में गोल्ड मेडल जीता था। परमवीर के पिता गुरजीत सिंह पंजाब PWD में कार्यरत हैं और मास्टर कैटेगरी के इंटरनेशनल मेडलिस्ट भी हैं। उनके बड़े भाई गुरचरण सिंह भी नेशनल वेटलिफ्टर हैं।